Γιώργος Τζαβέλλας (ποδοσφαιριστής)

Ο  Γιώργος Τζαβέλλας  (Αθήνα, 26 Νοεμβρίου 1987) είναι Έλληνας διεθνής επαγγελματίας ποδοσφαιριστής,και ηθοποιός έχοντας αποφοιτήσει από την δραματική σχολή Αθηνών, ο οποίος αγωνίζεται ως ακραίος (αριστερός) ή κεντρικός αμυντικός στην ΑΕΚ και στην Εθνική Ελλάδος.

Συλλογική καριέρα 
Μεγάλωσε στον Βύρωνα και ξεκίνησε το ποδόσφαιρο στις μικρές ομάδες της τοπικής Δόξας, από όπου μετακινήθηκε στην Τερψιθέα στα 16 του χρόνια, με την οποία την περίοδο 2005–06 αγωνίστηκε στο πρωτάθλημα της Δ΄ Εθνικής. Λίγους μήνες αργότερα, τον Ιούνιο του 2006, ήταν πλέον στην Α' Εθνική με τη νεοφώτιστη Κέρκυρα.

Με την Κέρκυρα έκανε ντεμπούτο στις 10 Σεπτεμβρίου 2006, δυο μήνες πριν κλείσει τα 19 του χρόνια, στον εντός έδρας αγώνα με τη Λάρισα (0–0). Στο τέλος της περιόδου 2006–07 η Κέρκυρα υποβιβάστηκε στη Β΄ Εθνική και με το τέλος του πρωταθλήματος, ήρθε πρόταση μεταγραφής από την ΑΕΚ. Υπήρξε συμφωνία μεταξύ των δύο ομάδων αλλά χωρίς να επικυρωθεί ποτέ με συμβόλαιο.

Τον Ιανουάριο του 2008 έγινε η μεταγραφή του στον Πανιώνιο, έναντι 200.000 ευρώ, με τους "κυανέρυθρους" να επενδύουν πάνω του ένα μέρος από τα χρήματα που πήραν την ίδια μεταγραφική περίοδο για την παραχώρηση του Νίκου Σπυρόπουλου στον Παναθηναϊκό. Στην ομάδα της Νέας Σμύρνης αγωνίστηκε 2,5 περιόδους, έχοντας 41 συμμετοχές και 2 τέρματα. Ειδικά την περίοδο 2009–10 ήταν αναντικατάστατος και αναδείχθηκε πρώτος παίκτης του πρωταθλήματος στις ασίστ.

Στις 4 Ιουνίου 2010 υπέγραψε τριετές συμβόλαιο με την Άιντραχτ Φραγκφούρτης και την περίοδο 2010–11 αγωνίστηκε στην Μπουντεσλίγκα, με την μεταγραφή του να κοστίζει 1,2 εκατομμύρια ευρώ. Ως παίκτης της Άιντραχτ είχε σκοράρει από απόσταση ρεκόρ για το γερμανικό πρωτάθλημα. Σε ένα παιχνίδι εναντίον της Σάλκε έβαλε γκολ από τα 73 μέτρα, με αντίπαλο τερματοφύλακα τον Μάνουελ Νόιερ.

Τον Ιανουάριο του 2012, παραχωρήθηκε ως δανεικός στη Μονακό, από την οποία αποκτήθηκε το καλοκαίρι του 2012 με μεταγραφή.

Στις 28 Αυγούστου 2013 έμεινε ελεύθερος από την ομάδα του Πριγκιπάτου και λίγες ημέρες αργότερα υπέγραψε στον ΠΑΟΚ, στον οποίο παρέμεινε μέχρι τον Ιανουάριο του 2017, συμπληρώνοντας 78 συμμετοχές πρωταθλήματος και 5 τέρματα.

Στις 21 Ιανουαρίου 2017, υπέγραψε συμβόλαιο συνεργασίας 2½ χρόνων με την τουρκική Αλάνιασπορ.

Στις 30 Ιουνίου του 2021 ο Γιώργος Τζαβέλλας επέστρεψε στο ελληνικό πρωτάθλημα για λογαριασμό της ΑΕΚ, βάζοντας την υπογραφή του σε διετές συμβόλαιο συνεργασίας με την «Ένωση».

Διεθνής καριέρα 
Την περίοδο 2005–06, ως ποδοσφαιριστής της Τερψιθέας, κλήθηκε στην εθνική Ελπίδων, λίγο πριν κλείσει τα 18 του χρόνια, με την οποία αγωνίστηκε συνολικά 8 φορές σημειώνοντας και ένα τέρμα.

Τον Νοέμβριο του 2009 κλήθηκε για πρώτη φορά στην εθνική Ανδρών για τον επαναληπτικό αγώνα μπαράζ της Ελλάδας με την Ουκρανία, που διεξήχθη στις 18 Νοεμβρίου στο Ντόνετσκ, χωρίς να αγωνιστεί. Ο Ότο Ρεχάγκελ τον κάλεσε ξανά για τον φιλικό αγώνα προετοιμασίας με τη Σενεγάλη στις 3 Μαρτίου 2010 και συμμετείχε στην προετοιμασία για το Μουντιάλ 2010, αποκλείστηκε όμως από την τελική 23άδα που πήγε στη Νότια Αφρική.

Το ντεμπούτο του με την Ελλάδα πραγματοποιήθηκε τελικά με προπονητή τον Φερνάντο Σάντος στις 7 Σεπτεμβρίου 2010, στον εκτός έδρας αγώνα για τα προκριματικά του Euro 2012 με την Κροατία (0–0), στον οποίο υπήρξε από τους διακεκριμένους, ενώ έλαβε μέρος και στην τελική φάση της διοργάνωσης που διεξήχθη στα γήπεδα της Πολωνίας και της Ουκρανίας έχοντας συμμετοχή σε δύο αγώνες.

Υπήρξε μέλος της αποστολής που συμμετείχε στο Μουντιάλ του 2014 στη Βραζιλία.

Προσωπική ζωή 
Το 2014 ξεκίνησε τη σχέση του με την Μις Ελλάς 2012, Αθηνά Πικράκη. Το ζευγάρι παντρεύτηκε στις 4 Αυγούστου 2018 στο Ηράκλειο Κρήτης και απέκτησε έναν γιο, τον Δημήτρη (γενν. 8 Οκτωβρίου 2018).

Στατιστικά στοιχεία ανά περίοδο 

Μέχρι 2 Ιουλίου 2021

Παραπομπές

Εξωτερικοί σύνδεσμοι 

 Ο Γιώργος Τζαβέλλας στο soccerway
 Η καριέρα του Γιώργου Τζαβέλλα στο national-football-teams.com
 Το προφίλ του Γιώργου Τζαβέλλα στο www.epo.gr
 Στατιστικά περιόδου 2009–10 galanissportsdata.com
 Το προφίλ του Γιώργου Τζαβέλλα στο transfermarkt

Έλληνες ποδοσφαιριστές
Ποδοσφαιριστές Α.Ο. Κέρκυρας
Ποδοσφαιριστές Πανιωνίου
Ποδοσφαιριστές Άιντραχτ Φραγκφούρτης
Ποδοσφαιριστές Εθνικής Ελλάδας Κ21
Ποδοσφαιριστές Εθνικής Ελλάδος
Αμυντικοί ποδοσφαιριστές
Ποδοσφαιριστές Ευρωπαϊκού Πρωταθλήματος 2012
Ποδοσφαιριστές Σούπερ Λιγκ Ελλάδας
Ποδοσφαιριστές Μπούντεσλιγκα
Ποδοσφαιριστές ΑΣ Μονακό
Ποδοσφαιριστές ΠΑΟΚ
Ποδοσφαιριστές Σούπερ Λιγκ Τουρκίας
Ποδοσφαιριστές Αλάνιασπορ
Έλληνες ποδοσφαιριστές στο εξωτερικό
Ξένοι ποδοσφαιριστές στην Τουρκία
Ξένοι ποδοσφαιριστές στη Γερμανία
Ποδοσφαιριστές Αθλητικής Ένωσης Κωνσταντινουπόλεως